text: Minister lover næsten støjskærm 
  10 december 2014 kl. 10.24
  En støjskærm ser ud til at være på vej til beboere nær motorvejen i Bramdrupdam ved Kolding.
  
  Transportminister Magnus Heunicke fra Socialdemokratiet siger det ikke. Ikke som en garanti. Men han antyder kraftigt, at de støjplagede borgere godt kan glæde sig til en skærm, der skal dæmpe larmen fra motorvejen. 
  Men døm selv ved at klikke på interviewet med ham her på siden.
  Det er optaget lige efter et samråd i Transportudvalget.
  Der er ingen penge i "kassen" til støjdæmpende foranstaltninger. Alligevel er transportministeren optimist på borgerens vegne.
  Borgerne har i flere år klaget over støj fra den nærliggende motorvej. De lever med daglig støj fra biler, lastbiler og motorcykler. Især er det naturligvis hørbart, når de går ud i deres haver.
  En delegation fra Kolding Kommune har tidligere været i København for at fremlægge sagen for Transportudvalget på Christiansborg. Formanden for Transportudvalget i Kolding, Knud Erik Langhoff (K), sagde til TV SYD efter mødet:
  - Jeg har faktisk armene oppe efter at have haft foretræde for transportudvalget. De viser positive tendenser i retning af at gøre noget derude.
  Transportminister vil gerne prioritere støjskærm ved Kolding, når der er penge i 2015 @TVSYD @DRTrekanten
  
  